CELEX: 32012R1042
Language: da
Date: 2012-11-07 00:00:00
Title: Kommissionens forordning (EU) nr. 1042/2012 af 7. november 2012 om ændring af forordning (EU) nr. 1031/2010 med henblik på optagelse af en auktionsplatform, der udpeges af Det Forenede Kongerige  EØS-relevant tekst

9.11.2012   
            
            
               DA
            
            
               Den Europæiske Unions Tidende
            
            
               L 310/19
            
         KOMMISSIONENS FORORDNING (EU) Nr. 1042/2012
   af 7. november 2012
   om ændring af forordning (EU) nr. 1031/2010 med henblik på optagelse af en auktionsplatform, der udpeges af Det Forenede Kongerige
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2003/87/EF (1) af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF, særlig artikel 3d, stk. 3, og artikel 10, stk. 4, og
   ud fra følgende betragtninger:
   
               (1)
            
            
               Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet (2) åbner mulighed for, at de medlemsstater, der ikke deltager i den fælles procedure som fastsat i artikel 26, stk. 1 og 2, kan udpege deres egne auktionsplatforme til auktionering af deres andel af kvotemængden, som er omhandlet i kapitel II og III i direktiv 2003/87/EF. Udpegelsen af sådanne auktionsplatforme forudsætter, at de opføres på listen i bilag III i henhold til artikel 30, stk. 5, tredje afsnit, i samme forordning.
            
         
               (2)
            
            
               I overensstemmelse med artikel 30, stk. 4, i forordning (EU) nr. 1031/2010 har Det Forenede Kongerige, jf. artikel 26, stk. 1 og 2, i samme forordning, underrettet Kommissionen om sin beslutning om ikke at deltage i den fælles procedure og om at udpege sin egen auktionsplatform.
            
         
               (3)
            
            
               Den 30. april 2012 meddelte Det Forenede Kongerige Kommissionen, at landet agter at udpege ICE Futures Europe (»ICE«) som auktionsplatfom i henhold til artikel 30, stk. 1, i forordning (EU) nr. 1031/2010.
            
         
               (4)
            
            
               Den 25. april 2012 forelagde Det Forenede Kongerige sin meddelelse for Udvalget for Klimaændringer, der er nedsat ved artikel 9 i Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (3). Derudover har Det Forenede Kongerige forelagt yderligere oplysninger og nærmere præcisering for Kommissionen for dermed at supplere meddelelsen.
            
         
               (5)
            
            
               For at sikre, at den foreslåede udpegelse af ICE som auktionsplatform i henhold til artikel 30, stk. 1, i forordning (EU) nr. 1031/2010 er forenelig med bestemmelserne i forordningen og er i overensstemmelse med målene i artikel 10, stk. 4, i direktiv 2003/87/EF, er det nødvendigt at pålægge ICE nogle betingelser og forpligtelser.
            
         
               (6)
            
            
               I henhold til artikel 18 til 21 i forordning (EU) nr. 1031/2010 pålægges en auktionsplatform et antal opgaver vedrørende adgang for personer til at byde på auktionerne, som bl.a. omfatter kundelegitimationskrav, for at sikre, at kun berettigede personer søger om adgang til at byde direkte på auktionerne. Auktionsplatformen har ligeledes et ansvar for at undersøge, om ansøgerne overholder visse mindstekrav for adgangen til at byde, ved indgivelse og behandling af ansøgninger om adgang til at byde samt ved beslutningen om at tildele eller nægte adgang til at byde eller tilbagekalde eller suspendere en allerede tildelt adgang til at byde. Ifølge samarbejdsmodellen mellem ICE og dens børsmedlemmer og deres kunder vil ICE's børsmedlemmer og nogle af deres kunder udføre nogle af disse adgangsfunktioner i forbindelse med allerede eksisterende kunder eller potentielle kunder. En sådan samarbejdsmodel vil være i overensstemmelse med bestemmelserne i forordning (EU) nr. 1031/2010, forudsat at ICE sikrer, at den overholder de forpligtelser, der påhviler auktionsplatformen i henhold til forordning (EU) nr. 1031/2010.
            
         
               (7)
            
            
               I henhold til artikel 35, stk. 3, litra b), i forordning (EU) nr. 1031/2010 skal en auktionsplatform desuden give uhindret, retfærdig og lige adgang for små og mellemstore virksomheder (SMV'er) til at byde på auktionerne og adgang for små drivhusgasudledere til at byde på auktionerne. For at sikre dette bør ICE give sådanne SMV'er og små drivhusgasudledere gennemskuelige, omfattende og ajourførte oplysninger om adgangsmuligheder til auktioner, der afholdes af ICE på vegne af Det Forenede Kongerige, herunder al den nødvendige praktiske rådgivning om, hvordan de bedst udnytter en sådan mulighed. Sådanne oplysninger bør gøres offentligt tilgængelige på ICE's websted. Derudover bør ICE meddele den auktionstilsynsførende, der er udpeget i henhold til artikel 24, stk. 2, i forordning (EU) nr. 1031/2010, hvem der er omfattet af dens samarbejdsmodel med børsmedlemmerne og deres kunder, herunder også niveauet for den geografiske dækning, og tage størst muligt hensyn til den auktionstilsynsførendes udtalelse i denne henseende for at sikre, at den overholder sine forpligtelser i henhold til artikel 35, stk. 3, litra a) og b), i samme forordning.
            
         
               (8)
            
            
               I henhold til artikel 35, stk. 3, litra e), i forordning (EU) nr. 1031/2010 skal medlemsstaterne, når de udpeger en auktionsplatform, tage hensyn til, i hvilket omfang en kandidat er i stand til at imødegå konkurrenceforvridning på det indre marked, herunder kvotemarkedet. En auktionsplatform bør især ikke kunne udnytte sin kontrakt til at øge sin konkurrenceevne inden for sine andre aktiviteter, navnlig på det sekundære marked, som den organiserer. Desuden bør optagelsen af ICE som en auktionsplatform være på den betingelse, at ICE og ethvert børsmedlem eller clearingsmedlem, som er optaget i ICE, giver mulighed for, at potentielle bydende kan indgive bud i auktionerne, uden at det dermed er et krav, at de bliver børsmedlem af eller deltager på det sekundære marked, som ICE organiserer, eller andre markeder for handel med kvoter, der organiseres af ICE eller en anden tredjepart.
            
         
               (9)
            
            
               I henhold til artikel 35, stk. 3, litra h), i forordning (EU) nr. 1031/2010 skal medlemsstaterne, når de udpeger en auktionsplatfom, tage hensyn til, i hvilket omfang der er truffet hensigtsmæssige foranstaltninger til at kræve, at en auktionsplatform overdrager alle materielle og immaterielle aktiver, der er nødvendige for at gennemføre auktionerne, til sin efterfølger. Disse foranstaltninger er affattet i en exitstrategi, som bør revideres af den auktionstilsynsførende. ICE bør udarbejde en tydelig og rettidig exitstrategi og tage størst muligt hensyn til den auktionstilsynsførendes udtalelse.
            
         
               (10)
            
            
               I henhold til artikel 51, stk. 3, i forordning (EU) nr. 1031/2010 skal alle gebyrer og betingelser, som auktionsplatformen og clearingsystemerne og afviklingssystemerne anvender, være tydeligt angivet, let forståelige og offentligt tilgængelige. I betragtning af den samarbejdsmodel, som ICE anvender, bør alle yderligere gebyrer og betingelser, som børsmedlemmerne og deres kunder anvender i forbindelse med den adgangsfunktion, de udøver, også være tydeligt angivet, let forståelige og offentligt tilgængelige på webstedet for dem, der udbyder disse tjenester, med direkte reference til ICE's eget websted.
            
         
               (11)
            
            
               I henhold til artikel 64, stk. 1, i forordning (EU) nr. 1031/2010 skal en auktionsplatform sørge for at etablere en udenretslig ordning til behandling af klager fra ansøgere om adgang til at byde, budgivere med adgang til at byde og dem, hvis adgang til at byde er nægtet, tilbagekaldt eller suspenderet. Ansøgere om adgang til at byde, budgivere med adgang til at byde og dem, hvis adgang til at byde er nægtet, tilbagekaldt eller suspenderet, bør kunne benytte deres klageret i henhold til artikel 64 i forordning (EU) nr. 1031/2010, selv når sådanne beslutninger tages af ICE's børsmedlemmer og deres kunder.
            
         
               (12)
            
            
               Ud over de ændringer af ICE's egne børsregler, som er nødvendige for at sikre fuld overensstemmelse med de betingelser og forpligtelser, der er opstillet i bilaget til nærværende forordning, bør ICE også tage yderligere skridt efter behov til at sikre den fulde overholdelse, hvilket kan betyde tilpasning af kontrakterne mellem ICE og dens børsmedlemmer, mellem børsmedlemmerne og deres kunder og mellem kunderne videre i kæden.
            
         
               (13)
            
            
               Desuden bør visse henvisninger i artikel 25, stk. 2, i forordning (EU) nr. 1031/2010 ændres for at lukke hullerne i den tilsynsførendes overvågning af auktionsprocessen samt af hensyn til overensstemmelse med andre bestemmelser i samme forordning.
            
         
               (14)
            
            
               Forordning (EU) nr. 1031/2010 bør derfor ændres i overensstemmelse hermed.
            
         
               (15)
            
            
               For at sikre, at den auktionsplatform, der skal udpeges af Det Forenede Kongerige, afholder forudsigelige og rettidige auktioner, bør denne forordning træde i kraft så hurtigt som muligt.
            
         
               (16)
            
            
               Foranstaltningerne i denne forordning er i overensstemmelse med udtalelse fra Udvalget for Klimaændringer —
            
         VEDTAGET DENNE FORORDNING:
   Artikel 1
   I forordning (EU) nr. 1031/2010 foretages følgende ændringer:
   
               1)
            
            
               Artikel 25, stk. 2, ændres således:
               
                           a)
                        
                        
                           Litra c) affattes således:
                           
                                       »c)
                                    
                                    
                                       tegn på konkurrencebegrænsende adfærd, markedsmisbrug, hvidvaskning af penge, finansiering af terrorisme eller kriminelle handlinger«.
                                    
                                 
                     
                           b)
                        
                        
                           Litra f) affattes således:
                           
                                       »f)
                                    
                                    
                                       antallet og arten af eventuelle klager, der er fremsat i henhold til artikel 59, stk. 4, eller artikel 64, stk. 1, og deres status samt tilsvarende klager over en auktionsplatform, der er indgivet til de nationale myndigheder, der har kompetence inden for tilsyn med denne auktionsplatform, domstolene eller de kompetente administrative organer i henhold til de gældende nationale foranstaltninger til gennemførelse af artikel 52, stk. 2, i direktiv 2004/39/EF.«
                                    
                                 
                     
         
               2)
            
            
               Bilag III ændres som angivet i bilaget til nærværende forordning.
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. november 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 275 af 25.10.2003, s. 32
   
   
      (2)  EUT L 302 af 18.11.2010, s. 1
   
   
      (3)  EUT L 49 af 19.2.2004, s. 1.
   
      BILAG
      I tabellen i bilag III til forordning (EU) nr. 1031/2010 indsættes følgende:
      
         
                     »Auktionsplatforme udpeget af Det Forenede Kongerige
                     
                  
               
                     2
                  
                  
                     Auktionsplatform
                  
                  
                     ICE Futures Europe (ICE)
                  
               
                      
                  
                  
                     Udpegelsesperiode
                  
                  
                     Tidligst fra den 10. november 2012 til den 9. november 2017, jf. dog artikel 30, stk. 5, andet afsnit.
                  
               
                      
                  
                  
                     Definitioner
                  
                  
                     Ved betingelser og forpligtelser gældende for ICE forstås følgende:
                     a)   »ICE børsregler«: ICE-regler, herunder især kontraktregler og procedurer i forbindelse med ICE FUTURES EUA AUCTION CONTRACT og ICE FUTURES AUAA AUCTION CONTRACT
                     b)   »børsmedlem«: et medlem som fastsat i del A.1 i ICE's børsregler
                     c)   »kunde«: et børsmedlems kunde samt kunder af deres kunder videre i kæden, som formidler adgang til personer til at byde og handle på vegne af bydende.
                  
               
                      
                  
                  
                     Betingelser
                  
                  
                     Adgang til auktionerne må ikke være afhængig af medlemskab af eller deltagelse på det sekundære marked, der organiseres af ICE, eller ethvert andet marked for handel med kvoter, som organiseres af ICE eller en tredjepart.
                  
               
                      
                  
                  
                     Forpligtelser
                  
                  
                     
                                 1.
                              
                              
                                 ICE kræver, at enhver beslutning, der træffes af ICE's børsmedlemmer eller deres kunder med hensyn til tildeling af adgang til at byde på auktionerne, tilbagekaldelse eller suspension af en sådan adgang, skal meddeles ICE af de børsmedlemmer eller deres kunder, der træffer beslutningen, på følgende måde:
                                 
                                             a)
                                          
                                          
                                             Ifald det besluttes at nægte adgang til at byde eller at tilbagekalde eller suspendere adgang til auktioner, meddeles det øjeblikkeligt på individuel basis.
                                          
                                       
                                             b)
                                          
                                          
                                             Ved andre beslutninger meddeles det ved forespørgsel.
                                          
                                       ICE sørger for, at enhver beslutning herom kan være genstand for undersøgelse af ICE, hvad angår overholdelse af de forpligtelser, der påhviler auktionsplatformen i henhold til denne forordning, og at ICE's børsmedlemmer eller deres kunder retter sig efter resultatet af sådan en undersøgelse foretaget af ICE. Det kan omfatte, men er ikke begrænset til, anvendelse af gældende børsregler for ICE, herunder disciplinære procedurer, eller enhver anden passende handling, der kan lette adgangen til at byde på auktionerne.
                              
                           
                                 2.
                              
                              
                                 ICE opretter og vedligeholder på sit websted en omfattende og ajourført liste over de børsmedlemmer eller deres kunder, der er berettigede til at gøre det lettere for små og mellemstore virksomheder og små drivhusgasudledere at få adgang til ICE-auktionerne i Det Forenede Kongerige sammen med en let forståelig praktisk rådgivning til de små og mellemstore virksomheder og de små drivhusgasudledere om de skridt, de skal tage, for at få adgang til auktionerne gennem sådanne børsmedlemmer eller deres kunder.
                              
                           
                                 3.
                              
                              
                                 Inden for seks måneder efter begyndelsen på en auktion eller to måneder efter udpegelsen af den auktionstilsynsførende, alt efter hvad der kommer senest, meddeler ICE den auktionstilsynsførende, hvem der er omfattet af dens samarbejdsmodel med børsmedlemmerne og deres kunder, herunder også niveauet for den geografiske dækning, og tager størst muligt hensyn til den auktionstilsynsførendes udtalelse i den henseende for at sikre, at den overholder sine forpligtelser i henhold til artikel 35, stk. 3, litra a) og b), i denne forordning.
                              
                           
                                 4.
                              
                              
                                 Alle gebyrer og betingelser, som ICE og dens clearingsystem anvender ved personer med adgang til at byde eller bydende, skal være tydeligt angivet, let forståelige og offentligt tilgængelige på ICE's websted, som skal holdes ajour.
                                 ICE sørger for, at alle yderligere gebyrer og betingelser, som børsmedlemmerne og deres kunder anvender i forbindelse med formidling af adgang til at byde, også er tydeligt angivet, let forståelige og offentligt tilgængelige på webstedet for dem, der udbyder disse tjenester, med direkte reference til ICE's eget websted.
                              
                           
                                 5.
                              
                              
                                 Med forbehold af andre retsmidler sørger ICE for, at ICE's Complaints Resolution Procedures er til rådighed, når der skal træffes beslutning om klager, der kan opstå i forbindelse med de beslutninger om tildeling af adgang til at byde på auktionerne, nægtelse af adgang til at byde på auktionerne, tilbagekaldelse eller suspension af en allerede tildelt adgang til at byde på auktionerne, som nærmere beskrevet i punkt 1, der er taget af ICE's børsmedlemmer eller deres kunder.
                              
                           
                                 6.
                              
                              
                                 ICE ændrer sine børsregler for at sikre fuld overholdelse af de betingelser og forpligtelser, der er gældende for dens optagelse som auktionsplatform som beskrevet i dette bilag. ICE's ændrede børsregler skal især fastsætte de forpligtelser, der er opstillet i punkt 1, 2, 4 og 5.
                              
                           
                                 7.
                              
                              
                                 Inden for to måneder efter den 10. november 2012 skal ICE indgive sin exitstrategi til Det Forenede Kongerige til høring af den auktionstilsynsførende. Inden for to måneder efter modtagelsen af den auktionstilsynsførendes udtalelse skal ICE revidere sin exitstrategi og tage størst muligt hensyn til udtalelsen.
                              
                           
                                 8.
                              
                              
                                 Det Forenede Kongerige skal underrette Kommissionen om enhver vigtig ændring i de relevante kontraktmæssige ordninger med ICE, som er meddelt Kommissionen den 30. april, den 4. maj og den 14. juni 2012 og Udvalget for Klimaændringer den 15. maj og den 3. juli 2012.«